AJA โผล่ขึ้นมาหยอก..!
ตำนานหุ้นบริษัท เอเจ แอดวานซ์ เทคโนโลยี จำกัด (มหาชน) หรือ AJA ทำให้คนกลายเป็น “เศรษฐี” และ “ยาจก” ได้ในช่วงเวลาไม่นาน...!
3 พ.ย. 2562

สำนักข่าวรัชดา
ตำนานหุ้นบริษัท เอเจ แอดวานซ์ เทคโนโลยี จำกัด (มหาชน) หรือ AJA ทำให้คนกลายเป็น “เศรษฐี” และ “ยาจก” ได้ในช่วงเวลาไม่นาน…!
เดิม AJA เข้าตลาดหลักทรัพย์ฯ มาด้วยชื่อบริษัท คราวน์ เทค แอดวานซ์ จำกัด (มหาชน) หรือ AJD และรู้จักกันดีในนาม “AJ พระเอกตัวจริง” ก่อนจะเปลี่ยนชื่อใหม่เป็นบริษัท เอเจ แอดวานซ์ เทคโนโลยี จำกัด (มหาชน) หรือ AJA ในปัจจุบัน
AJA ทำธุรกิจขายเครื่องเสียง เครื่องเล่น DVD และเครื่องใช้ไฟฟ้า ช่วงหนึ่งธุรกิจเคยรุ่งโรจน์มาก…
แต่เมื่อมาถึงยุคที่เทคโนโลยีเปลี่ยน…เครื่องเสียงและเครื่องเล่น DVD ที่เคยเป็นพระเอกของบริษัท ได้รับความนิยมน้อยลง ก็ทำให้หุ้น AJA ดูดาวน์ตามไปด้วย
ทำให้จากพระเอกตัวจริง…กลายเป็นพระเอกตัวปลอมซะงั้น..!
จึงเกิดปรากฏการณ์สร้างสตอรี่ใหม่ เพื่อทำให้ หุ้น AJA กลับมารุ่งโรจน์อีกครั้ง…
โดยดึงเอานักลงทุนรายใหญ่มาร่วมสร้างสตอรี่ โดยเฉพาะธุรกิจตู้เติมเงิน ตู้ขายสินค้าอัตโนมัติ ภายใต้ชื่อบริษัท เอเจ เวินดิ้ง จำกัด (AJV) เพื่อชดเชยธุรกิจขายเครื่องเสียงและเครื่องเล่น DVD ที่ซันเซตไปแล้ว
แต่เอาเข้าจริง…ธุรกิจกลับไม่ซัคเซสอย่างที่หวังเอาไว้ ทำให้ AJA ประสบปัญหาด้านการเงิน
ในที่สุดก็ต้องตัดขายบางส่วนให้นักลงทุนรายใหญ่คนดังกล่าวไป…
หลังจากนั้นก็มีกระแสรถยนต์ไฟฟ้า หรือ EV เข้ามา… AJA ก็ปิ๊งไอเดียขายฝันนักลงทุนอีกครั้ง กับสตอรี่จะขายรถยนต์ไฟฟ้า ด้วยการจับมือกับกลุ่มยนตรกิจ นำเข้ารถยนต์ไฟฟ้าจากประเทศจีนมาขายในบ้านเรา
แต่ตอนนั้นถูกตั้งข้อสังเกตว่า ธุรกิจจะซัคเซสหรือไม่..? เพราะพันธมิตรกลุ่มยนตรกิจเองก็มีปัญหาภายในเช่นกัน
สุดท้ายกระแสก็เงียบหายไป จนถึงทุกวันนี้ยังไม่เห็นรถยนต์ไฟฟ้าจากค่าย AJA มาวิ่งบนถนนสักคัน..!
ไม่จบเพียงแค่นี้…เพราะต่อมา AJA ยังมีสตอรี่ไปจับมือเป็นพันธมิตรกับอาลีบาบา อีคอมเมิร์ซยักษ์ใหญ่ระดับโลก โดยเป็นตัวกลางนำสินค้าไทยไปขายในเว็บไซต์อาลีบาบา
เป็นหนึ่งในสตอรี่ที่ถูกคาดหวังว่า จะสร้างรายได้และกำไรให้กับ AJA เป็นกอบเป็นกำ
ช่วงนั้นหุ้น AJA จึงถูกเก็งกำไรหนาแน่น…
แต่สุดท้ายไม่มีพัฒนาการที่ชัดเจน อยู่ ๆ เรื่องก็เงียบหายไป เหมือนไม่มีอะไรเกิดขึ้นซะงั้น…
มิหนำซ้ำเมื่อช่วงต้นปีผู้บริหารและผู้ถือหุ้นใหญ่ ยังโดนกล่าวโทษจาก ก.ล.ต. ฐานปั่นหุ้น AJD ยิ่งซ้ำเติมให้สถานการณ์ AJA ย่ำแย่ไปอีก
ทำให้ช่วง 2-3 ปีที่ผ่านมาหุ้น AJA กระแสหายไป…กลายเป็นหุ้นที่โลกลืม
กระทั่งความเคลื่อนไหวล่าสุด ประกาศขายหุ้น เอเจ เวนดิ้ง ที่ถืออยู่ทั้งหมดสัดส่วน 55% ให้กับบริษัท สแน็คทูโก (ประเทศไทย) จำกัด รวมเป็นเงิน 27.50 ล้านบาท
มองมุมหนึ่ง AJA ต้องการรีดเงินสดมาเพิ่มสภาพคล่องใช้หมุนเวียนในธุรกิจ
หรืออีกมุมเป็นการตัดขายในส่วนที่ไม่ทำเงินให้กับบริษัทออกไป เพื่อให้ตัวเบาขึ้น จะได้มีความคล่องตัวหากจะไปลงทุนในธุรกิจใหม่ ๆ
หรือรอวันที่จะมีใครเข้ามาแบ็กดอร์…อันนี้ก็ไม่รู้สินะ
แต่ไม่ว่าจะด้วยเหตุผลใด ที่แน่ ๆ หุ้น AJA โผล่มารับกระแสช่วงเทศกาลวันฮาโลวีนพอดิบพอดี
ก็ไม่รู้ว่าระหว่างผีกับหุ้น AJA อันไหนน่ากลัวกว่ากัน…
…อิ อิ อิ…